b"\n_START_ARTICLE_\nClaret (Tremp)\n_START_SECTION_\nEtimologia\n_START_PARAGRAPH_\nClaret \xc3\xa9s una paraula rom\xc3\xa0nica antiga que pot venir del llat\xc3\xad vulgar claretum, en el sentit de poc esp\xc3\xa8s o de colors poc vius, referit a una zona boscosa o a un espai de terra. Tamb\xc3\xa9 podria venir, i amb el mateix significat no d'una forma llatina, sin\xc3\xb3 directament com a derivat de l'adjectiu catal\xc3\xa0 clar. Es tracta, doncs, d'un top\xc3\xb2nim ja perfectament rom\xc3\xa0nic.\n_START_SECTION_\nHist\xc3\xb2ria\n_START_PARAGRAPH_\nActualment quasi despoblat (2 habitants el 2006), Claret havia estat el centre d'una baronia, i un lloc de paper rellevant en la hist\xc3\xb2ria pallaresa. En el Fogatge del 1553 hi consten 7 focs, \xc3\xa9s a dir, una quarantena d'habitants. El 1845 havia tingut 85 habitants, el 1888 s\xc3\xb3n 32 edificis amb 87 habitants, i el 1900, 35 edificis amb 76 habitants. El 1970 ja es va quedar nom\xc3\xa9s amb 10. Despr\xc3\xa9s de passar alguns anys despoblat, darrerament ha sofert una m\xc3\xadnima recuperaci\xc3\xb3."